|  |  |
| --- | --- |
| Numri i lëndës: | 2022:199403 |
| Datë: | 23.12.2024 |
| Numri i dokumentit: | 06639945 |

**A.nr.2282/2022**

**GJYKATA THEMELORE NË PRISHTINË**-**Departamenti për Çështje Administrative**, me gjyqtarin Rexhep Gashi dhe me zyrtaren ligjore Asliha Fejzullahu, si procesmbajtëse, në konfliktin administrativ të paditësit B. R. Z. nga P., me adresë në F. K., Rr.”R. B.”, Objekti ., nr.., kundër të paditurës Ministria e Financave, Punës dhe Transfereve-Departamenti i Pensioneve me seli në Prishtinë, të cilën sipas ligjit e përfaqëson Avokatura Shtetërore në Ministrinë e Drejtësisë, duke vendosur lidhur me padinë e paditësit për anulimin e vendimit me nr. të dosjes 347821 i datës 10.08.2022, për shkak të mos njohjes së pensionit të skemës kontribut pagues, vlera e kontestit 1,865.70€, pas mbajtjes të seancës të shqyrtimit kryesor-publik, në prani të paditësit dhe në mungesë të përfaqësueses ligjore të paditurës-Ministrisë së Drejtësisë-Avokaturës Shtetërore, me datë 03.12.2024, mori këtë:

**A K T G J Y K I M**

1. **APROVOHET E BAZUAR** kërkesëpadia e paditësit B. R. Z. nga P., me adresë në F. K., Rr.”R. B.”, Objekti ., nr...
2. **ANULOHET** vendimi me nr. të dosjes 347821 i datës 10.08.2022 i Ministrisë së Financave, Punës dhe Transfereve-Departamenti Pensione dhe paditësit B. R. Z. nga P., i njihet drejta në pension kontribut pagues të moshës me stazh kontributiv prej 15 dite, me shkollim superior nga data e paraqitjes së kërkesës tek e paditura 08.03.2022 e deri në ekzistimin e kushteve ligjore për njohjen e këtij pensioni.
3. **DETYROHET** e paditura Ministria e Financave, Punës dhe Transfereve- Departamenti i Pensioneve, që paditësit B. R. Z. nga P., në emër të diferencës në mes të pensionit kontribut pagues të moshës me stazh kontributiv prej 15 vite, me shkollim superior dhe atij bazik të moshës, për periudhën nga data 08.03.2022 e deri me datë 30.06.2023, t’ia paguaj paditësit në mënyrë retroaktive shumën prej 615.70€, kurse nga periudha 01.07.2023 e deri me datë 08.11.2024 e paditura t’ia paguaj paditësit shumën prej 1,252.00€, në emër të diferencës në mes të pensionit kontribut pagues të moshës me stazh kontributiv prej 15 vite, me shkollim superior dhe pensionit kontribut pagues të moshës parcial me përgatitje shkollore superiore, si dhe detyrohet e paditura që nga data 09.11.2024, t’ia paguaj paditësit shumën mujore prej 265€, përkatësisht shumen e aplikuar në emër të pensionit kontribut pagues të moshës, me stazh kontributiv prej 15 vite, me shkollim superior deri në ekzistimin e kushteve ligjore për njohjen dhe pagesën e këtij pensioni.
4. Ky aktgjykim e zëvendësonvendimin me nr. të dosjes 347821 i datës 10.08.2022 të Ministrisë së Financave, Punës dhe Transfereve-Departamenti Pensione.
5. Secila palë i bart shpenzimet e veta procedurale.

**A r s y e t i m**

Me vendimin e kontestuar me nr. të dosjes 347821 i datës 10.08.2022, e paditura Ministria e Financave, Punës dhe Transfereve-Departamenti i Pensioneve, ka refuzuar si të pabazuar ankesën e B. Z., këto paditësit, për njohjen e të drejtës në pension kontribut pagues të moshës.

Paditësi i pa kënaqur me vendimin e kontestuar, me padinë e paraqitur në gjykatë me datë 28.09.2022, ka iniciuar konfliktin administrativ kundër të paditurës Ministria e Financave, Punës dhe Transfereve-Departamenti i Pensioneve, siç kuptohet nga padia për shkak se nuk janë aplikuar drejt dispozitat ligjore dhe për shkak se nuk është vërtetuar drejt gjendja faktike, me të cilën ka kërkuar anulohet vendimi i të paditurës me nr.të dosjes 347821 i datës 10.08.2022, dhe paditësit ti njihet e drejta në pension kontribut pagues të moshës, në mënyrë retroaktive nga data 10.08.2020, kur është pensionuar sipas vendimit me nr.të dosjes 347821.

Tutje paditësi në padi, përgjatë seancave gjyqësore dhe në fjalën përfundimtare ka deklaruar se konsidero që e paditura me vendimin e kontestuar kur nuk më ka njohur të drejtën në pension kontribut pagues të moshës, duke vlerësuar se nuk kam dëshmi të mjaftueshme për 15 vite stazh kontributiv, nuk e ka vërtetuar drejt gjendjen faktike dhe nuk i ka zbatuar drejt dispozitat ligjore për skemat pensionale të financuara nga shteti, për shkak se, siç shihet nga libreza e punës e cila i është dorëzuar edhe të paditurës në procedurë administrative, unë i kam më tepër se 15 vite përvojë pune dhe stazh kontributiv. Ka vijuar se gjykatë e njoftoj se e paditura me vendimin e datës 13.11.2023, më ka aprovuar kërkesën dhe më ka njohur të drejtën në pension parcial kontribut pagues të moshës, duke filluar nga data 01.07.2023 me përgatitje shkollore fakultet, në shumë mujore prej 188€. Ka theksuar se gjykatën e njoftoj se e kemi pranuar ekspertizën financiare të dt.08.11.2024 dhe për të njëjtën nuk kemi vërejtje dhe as kërkesë për sqarime shtesë. Ka vijuar se mbi bazën e ekspertizës financiare bëj edhe precizimin e kërkesëpadisë, ashtu që i propozojmë gjykatës që të nxjerr aktgjykim me të cilin anulohet vendimi i kontestuar i të paditurës i dt.08.10.2022, paditësit ti njihet e drejta ne pension kontribut pagues të moshës, me stazh të plotë prej 15 vite, nga data e paraqitjes së kërkesës tek e paditura 08.03.2022 e deri në ekzistimin e kushteve ligjore për njohjen këtij pensioni, si dhe të detyrohet e paditura MFPT-DP, që në emër të diferencës në mes të pensionit kontribut pagues të moshës me stazh kontributiv prej 15 vite, me shkollim superior dhe atë të pensionit bazik të moshës për periudhën nga data 08.03.2022 e deri me dt.30.06.2023, t’ia paguaj paditësit në mënyrë retroaktive në shumë prej 615.70€, kurse nga periudha 01.07.2023 e deri me dt. 08.11.2024 e paditura t’ia paguaj paditësit shumen prej 1,252.00€, në emër të diferencës në mes të pensionit kontribut pagues të moshës me stazh kontributiv prej 15 vite, me shkollim superior dhe pensionit kontribut pagues të moshës parcial me përgatitje shkollore superiore, si dhe të detyrohet e paditura që nga data 09.11.2024, t’ia paguaj paditësit shumën mujore prej 265€, përkatësisht shumën e aplikuar në emër të pensionit kontribut pagues të moshës me stazh kontributiv prej 15 vite, me shkollim superior, deri në ekzistimin e kushteve ligjore për njohjen dhe pagesën e këtij pensioni. Ka shtuar se konsideroj që i plotësoj të gjitha kushtet e përgjithshme dhe të veçanta që të me njihet e drejta në pension kontribut pagues të moshës të plotë me stazh kontributiv prej 15 vite dhe kjo vërtetohet edhe nga dokumentacioni i përgjithshëm që i është bashkangjitur edhe shkresave të lëndës e ku përfshihet; kopja e librezës së punës, diploma e studimeve universitare, vërtetimi i lëshuar nga Shoqata “ Nëna Terezë”.

E paditura Ministria e Financave, Punës dhe Transfereve-Departamenti i Pensioneve, përmes përfaqësues ligjore-Ministrisë së Drejtësisë Avokaturës Shtetërore, e kundërshtuar në tërësi padinë e paditësit si të pabazuar. Ka theksuar se paditësi thirret në vendimin nr.347821-10.08.2022, lidhur me vërtetimin e fakteve, mirëpo vendimi me të cilin pretendon ti vërtetoj këto fakte nuk i ka bashkangjitur padisë. Ka cekur se sipas dispozitave ligjore të LPK-së neni 100, barra e provës bie mbi paditësin.

Gjykata në seancën gjyqësore të shqyrtimit kryesor të datës 03.12.2024, ka shqyrtuar këtë konflikt administrativ në pajtim me nenin 41 të LKA-së, në mungesë të përfaqësues ligjore të paditurës, Ministrisë së Drejtësisë-Avokaturës Shtetërore e cila ka qenë e ftuar në mënyrë të rregullt për seancë, mirëpo nuk ka prezantuar dhe mos ardhjen nuk e ka arsyetuar.

Me qëllim të vërtetimit të drejtë dhe të plotë të gjendjes faktike, gjykata në procedurën e provave të shqyrtimit kryesor-publik të datës 03.12.2024, sipas propozimit të palëve ndërgjyqëse ka administruar provat relevante dhe atë: Vendimin e MFPT-DP të dt.10.08.2022, Ankesën e paditësit të ushtruar tek e paditura të dt.15.05.2022, Vendimin e lëshuar nga MFPT-DP të dt.05.04.2022, Vërtetimin e lëshuar nga Shoqata “Nena Tereze” për paditësin me nr.016 të dt.01.03.2022, Mirënjohjen e lëshuar për paditësin të dt.29.12.1997, Listën e regjistrit të anëtarësimit në Shoqatën “Nena Terezë”, Procesverbalin e mbledhjes së mbajtur në Shoqatën “Nena Terezë” të dt. 20.02.1991, Kartelat e punës të paditësit, Kopjen e librezës së punës të paditësit me nr.192926, Aktvendimin e lëshuar për paditësin me nr.1769 të dt.01.10.1990, Deklaratën e paditësit të dt. 10.09.1990, Vendimin e lëshuar nga MPMS-DP për paditësin të dt.07.08.2020, Ekspertizën financiare të datës 08.11.2024, Vendimin e lëshuar nga MFPT-DP për paditësin të dt.11.12.2023, Diplomën e kualifikimit superior shkollor të lëshuar për paditësin me nr. 3886 të dt.11.11.1980.

Gjykata në pajtim me dispozitat ligjore të nenit 44 të LKA-së, ka shqyrtuar ligjshmërinë e vendimit kontestues, në drejtim të thënieve në padi, thënieve në përgjigje në padi, deklarimeve në seancë dhe pas shqyrtimit të shkresave të lëndës në këtë konflikt administrativ, konstatoi se kërkesëpadia e paditësit është e bazuar, për këto arsye:

Nga provat shkresore të administruara në këtë procedurë gjyqësore të konfliktit administrativ rezulton që e paditura-organi i shkallës së dytë të saj-Këshilli i Ankesave, me vendimin e kontestuar me nr.të dosjes 347821 të datës 10.08.2022, e ka refuzuar ankesën e paditësit për njohjen e të drejtës në pension Kontribut pagues të moshës, duke konfirmuar vendimin e shkallës së parë të datës 05.04.2022, me të cilin paditësit i është refuzuar kërkesa për njohjen e të drejtës në pension kontribut pagues të moshës e datës 08.03.2022. E paditura në arsyetim të vendimit të kontestuar ka theksuar se pas shqyrtimit të ankesës dhe shkencave në lëndë është vërtetuar se nuk janë plotësuar kriteret për njohjen e të drejtës pension kontribut pagues konform nenit 8 Ligjit nr.04/L-131 për Skemat Pensionale të Financuara nga Shteti, ngase nuk janë prezantuar dëshmi të mjaftueshme në kuptim të Ligjit të cekur më lartë për 15 vite stazh kontributiv, gjegjësisht janë prezantuar 8 vite e 10 muaj e 27 ditë.

Nga vendimi i MFPT-DP i datës 11.12.2023, gjykata gjeti se e paditura me këtë vendim paditësit i ka aprovuar kërkesën e datës 13.11.2023, duke i njohur të drejtën në pension parcial kontribut pagues të moshës duke filluar nga data 01.07.2023, me përgatitje shkollore fakultet, në shumë mujore prej 188€.

Nga kopja e librezës së punës e paditësit me nr. të regjistrimit 37562/80 e vulosur dhe e mbyllur, gjykata vërtetoi faktin se paditësi ka themeluar marrëdhënien e punës me datën 21.11.1980 në Ndërmarrjen Publike NP “Elektroekonomia e Kosovës për Prodhimin e Qymyrit dhe të Energjisë Elektrike”, deri me datë 04.01.1982, e pastaj nga data 03.12.1982 deri me datë 15.10.1990, kur ju ka ndërprerë me vendimin e lëshuar nga punëdhënësi me nr.1769 të datës 01.10.1990, kurse nga data 20.02.1991 e deri me datë 30.06.1999, paditësi ka punuar në Shoqatën Humanitare Bamirëse të Kosovës “Nëna Terezë”. Se paditësi për periudhën kohore nga data 20.02.1991 e deri me datë 30.06.1999 ka punuar në SHBBK “Nëna Terezë” u vërtetuar edhe nga vërtetmi me nr.016 i datës 01.03.2022 i lëshuar nga ky institucion si dhe procesverbali i takimi i datës 20.11.1991, dokumenti i deklarimit të anëtarësimit në këtë shoqatë, si dhe mirënjohja e lëshuar për paditësin nga kjo organizatë e datë 29.XII.1997.

Nga diploma me nr.3886 e datës 11.11.1980 e lëshuar nga Universiteti i Prishtinës-Fakulteti Juridik në Prishtinë, gjykata e vërtetoj faktin se paditësi ka mbaruar shkollimin superior, gjegjësisht studimet universitare në Fakultetin Juridike-Drejtimi i Përgjithshëm duke e fituar titullin jurist i diplomuar.

Për të llogaritur diferencën në mes të pensionit kontribut pagues të moshës me stazh kontributiv prej 15 vite, me shkollim superior dhe penzioni bazik të moshës nga data 08.03.2022 e deri me datë 30.06.2023, ndërsa nga periudha 01.07.2023 e deri në datën e përpilimit të ekspertizës për të përllogaritur diferencën në mes të pensionit kontribut pagues të moshës me stazh kontributiv prej 15 vite me shkollim superiror dhe pensionit kontribut pagues të moshës parcial me përgatitje shkollore superiore, gjykata me propozimin e paditësit në seancën e shqyrtimit gjyqësor të datës 03.10.2024, ka caktuar nxjerrjen e provës me ekspertizë financiare në këtë konflikt administrativ, ku si ekspert financiar është caktuar Agim Sheqiri. Eksperti financiar i caktuar nga gjykata në ekspertizën financiare të datës 08.11.2024 ka dhënë mendimin profesional se diferenca në mes të pensionit bazik të moshës dhe atij kontribut pagues të moshës me stazh kontributiv me 15 vite, me përgatitje superiore nga data0 8.03.2022 e deri me datë 30.06.2023 është 615.70€, kurse diferenca për periudhën nga data 01.07.2023 e deri me datën e raportit të ekspertizës financiare, në mes të pensionit kontribut pagues parcial të moshës dhe atij kontribut pagues të moshës me stazh kontributiv me 15 vite me përvoje pune, me përgatitje shkollore superiore është në vlerë prej 1.252.00€

Gjykata në seancën e shqyrtimit kryesor të datës 03.12.2024, e ka mbajtur seancën në mungesë të ekspertit financiare të ftuar në mënyrë të rregullt në kuptim të dispozitës së nenit 368 të LPK-së, pasi që palët ndërgjyqëse nuk kishin vërejtje lidhur me mendimin e paraqitur në ekspertizë dhe se gjykata vlerësoj se nuk është e nevojshme shtyrja e seancës, për shkak se, ekspertiza financiare ishte e qartë.

Gjykata këtë ekspertizë financiare e mori në tërësi si të besueshme, për arsye se, e njëjta ishte profesionale dhe e argumentuar mirë në raport me detyrat e caktuara nga gjykata dhe ekspertiza nuk u kundërshtua nga palët ndërgjyqëse sa i përket përllogaritjeve të lartësisë së pensionit kontribut pagues.

Në nenin 8.1 të Ligjit Nr. 04/L-131- Për Skemat Pensionale, ku përcaktohen Kushtet dhe Kriteret për njohjen e të drejtës në pension kontribut pagues të moshës parashihet se “*1. Të drejtën në pension kontribut pagues të moshës e realizojnë të gjithë personat të cilët kanë shtetësi të Kosovës dhe të cilët: 1.1. kanë mbushur moshën gjashtëdhjetë e pesë (65) vjeçare;* pastaj pika 1.2 e nenit 8 përcakton se “*duhet të ketë stazh pensional kontribut dhënës, sipas Ligjit për Sigurimin Pensional dhe Invalidor nr. 011-24/83 (Gazeta Zyrtare e KSAK nr.26/83) para datës 01.01.1999;* si dhe pika *1.3.* thotë se; *ofrojnë dëshmi të vlefshme mbi pagesën e kontributeve sipas dispozitave të Ligjit për Sigurimin Pensional dhe Invalidor nr.011-24/83 (Gazeta Zyrtare e KSAK nr.26/83) para datës 01.01.1999.* Në paragrafin 2 të nenit 8 të ligjit parashihet se “2*. Kategorizimi i shfrytëzuesve të pensionit kontributdhënës, sipas kohëzgjatjes së pagesës së kontributit sipas strukturës kualifikuese dhe kritereve tjera, përcaktohet me akt nënligjor, të cilin do ta miratoj ministria përkatëse*”. Gjykata gjithashtu iu referua Udhëzimit Administrativ (MPMS) nr.09/2015 për Kategorizimin e Shfrytëzuesve të Pensionit Kontribut Pagues sipas Strukturës Kualifikuese dhe Kohëzgjatjes së Pagesës së Kontributeve-Stazhit Pensional, i cili në nenin 6 par.2 ka përcaktuar se “*2. Përveç kushteve të përgjithshme të përcaktuara në dispozitat e Ligjit në Fuqi për Skemat Pensionale të Financuara nga Shteti, shfrytëzuesit aktual dhe ata që aplikojnë në të ardhmen, duhet të paraqesin dokumentet e nevojshme, si: 2.1 Letërnjoftimin e Republikës së Kosovës; 2.2 Ekstraktin e lindjes; 2.3 Të kenë stazh pension kontributdhënës së paku pesëmbëdhjetë (15) vjet para datës 01.01.1999, sipas Ligjit të SPI-së të Kosovës, nr.26/83”, i cili vërtetohet me ndonjë nga këto dokumente, si: 2.3.1 vendimin se ka qenë shfrytëzues i pensionit kontributpagues sipas dispozitave të Ligjit të SPI-së të Kosovës, nr.26/83, para datës 01.01.1999; 2.3.2 çekun e pagesës së pensionit kontributiv sipas nga Ligji i SPI-së të Kosovës; 2.3.3 librezën e punës me numrin amëz të të siguruarit; 2.3.4 dëshminë se i ka paguar vet ase punëdhënësi ku ka punuar; 2.3.5 ekstraktin nga M-4, nëse i posedojnë zyrtar pensionale, të cilat nxirren, verifikohen dhe plotësohen nga zyrtari për verifikim i stazhit pensional në formularin përkatës, 2.3.6 dëshmi se nuk është përfitues i pensionit nga ndonjë prej shteteve për të cilat Kosova nuk ka marrëveshje; 2.3.7 dëshmi për njohjen e stazhit të punës për të punësuarit e arsimit, të shëndetësisë dhe të tjerëve që kanë punuar në sistemin e Republikës së Kosovës nga viti 1989-1999 e verifikuar nga Qeveria, përkatësisht ministrit relevante”.*

Pas analizimit dhe vlerësimit të provave të cilat janë cekur më lartë, gjykata erdhi në përfundim se kërkesëpadia e paditësit është e bazuar në ligj dhe fakte. Nga provat e administruara gjatë kësaj procedure gjyqësore të konfliktit administrativ siç janë: kopja e librezës së punës e paditësit me nr. të regjistrimit 37562/80 e vulosur dhe e mbyllur, vendimi i lëshuar nga punëdhënësi me nr.1769 të datës 01.10.1990, vërtetmi me nr.016 i datës 01.03.2022, procesverbali i takimi i datës 20.11.1991, dokumenti i deklarimit të anëtarësimit në këtë shoqatë, si dhe mirënjohja e lëshuar për paditësin nga e datës 29.XII.1997 nga Shoqata Humanitare Bamirëse të Kosovës “Nëna Terezë”, gjykata e vërtetoj fakti se paditësi e ka pasur të themeluar marrëdhënien e punës me datën 21.11.1980 në Ndërmarrjen Publike NP “Elektroekonomia e Kosovës për Prodhimin e Qymyrit dhe të Energjisë Elektrike”, deri me datë 04.01.1982, e pastaj nga data 03.12.1982 deri me datë 15.10.1990, kur ju ka ndërprerë me vendimin e lëshuar nga punëdhënësi me nr.1769 të datës 01.10.1990, kurse nga data 20.02.1991 e deri me datë 30.06.1999, paditësi ka punuar në Shoqatën Humanitare Bamirëse të Kosovës “Nëna Terezë”, e ku në total kjo periudhë e punës me stazh kontributiv kur të mblidhet llogaritet në total prej 17 vite e 3 muaj e 04 ditë.

Në këtë drejtim gjykata thekson se paditësi me kopjen e librezës së punës të paraqitur si provë dhe diplomën me nr.3886 e datës 11.11.1980 të lëshuar nga Universiteti i Prishtinës-Fakulteti Juridik në Prishtinë, ka dëshmuar që në rastin konkret i njëjti i plotëson kushtet ligjore për njohjen e të drejtës së pensionit kontribut pagues, me shkollim superior, sipas nenit 8 të Ligjit Nr. 04/L-131- Për Skemat Pensionale, nenit 4 par.1 pika 1.2, nenit 5 par.2 dhe nenit 6 par.1 dhe 2 pika 2.3, nën pika 2.3.3 të UA nr. nr.09/2015 për Kategorizimin e Shfrytëzuesve të Pensionit Kontribut Pagues sipas Strukturës Kualifikuese dhe Kohëzgjatjes së Pagesës së Kontributeve-Stazhit Pensional, pasi që me këto prova vendimtare, i njëjti ka dëshmuar stazhin pensional kontribut pagues prej 15 viteve, para datës 01.01.1999 dhe kriterin e shkollimit superior me fakultet. Kjo edhe pse në realitet me Aktgjykimin e Gjykatës Kushtetuese të Kosovës me nr. KO190/19 të datës 16.01.2023, i cili ka vendosur për kërkesën e Gjykatës Supreme, lidhur me vlerësimin e kushtetutshmërisë së nenit 8 par.2 të Ligjit për Skemat Pensionale, të Financuara nga Shteti, nr. 04-L-13 në lidhje me Nenin 5 të UA nr. 09/2015, për Kategorizimin e Shfrytëzuesve të Pensionit Kontribut pagues sipas Strukturës Kualifikuese dhe Kohëzgjatjes së Pagesë së Kontributeve-Stazhit Pensional, është vërtetuar se paragrafi 2 i nenit 8, të Ligjit për Skemat Pensionale, nr. 04/L-131 në lidhje me Nenin 5 të UA nr. 09/2015, për kategorizimin e shfrytëzuesve të pensionit kontribut pagues sipas strukturës kualifikuese dhe kohëzgjatjes së pagesë së kontributeve-stazhit pensional, nuk janë në përputhshmëri me nenin 24 (Barazia para ligjit), të Kushtetutës, në lidhje me nenin 14 (Mbrojtja nga Diskriminimi) të KEDNJ-së dhe me nenin 1 (Ndalimi i Përgjithshëm i Diskriminimit), të Protokollit nr.12 të KEDNJ-së. Gjithashtu Gjykata Kushtetuese ka konstatuar në pajtim me paragrafin 3 të nenit 116 të Kushtetutës, paragrafin 5 të nenit 20 të Ligjit dhe paragrafin 5 të rregullit 60 të Rregullores se punës, së paragrafi 2 i nenit 8 të Ligjit nr.04/L-131 për Skemat Pensionale të Financuara nga Shteti në lidhje me nën paragrafin 2.3 të paragrafit 2 të nenit 6 të Udhëzimit Administrativ nr.09/2015 për Kategorizimin e Shfrytëzuesve te Pensionit Kontribut pagues sipas Strukturës Kualifikuese dhe Kohëzgjatjes se Pagesës së Kontributeve-Stazhit Pensional,shfuqizohen me 15 korrik 2023; ku njëkohësisht Gjykata Kushtetuese e ka urdhëruar në pajtim me paragrafin 1 të nenit 116 të Kushtetutës, Kuvendin dhe Qeverinë e Republikës së Kosovës, që jo me larg se deri me 15 korrik 2023, të ndërmarrin veprimet e nevojshme për plotësimin dhe ndryshimin e Ligjit nr.04/L-131 për Skemat Pensionale të Financuara nga Shteti në pajtim me Kushtetutën dhe këtë Aktgjykim.

Gjykata thekson se me dispozitën e nenit 6 par.2 pika 2.3 të Udhëzimit Administrativ nr.09/2015 për Kategorizimin e Shfrytëzuesve të Pensionit Kontribut pagues sipas Strukturës Kualifikuese dhe Kohëzgjatjes se Pagesës së Kontributeve-Stazhit Pensional ishte paraparë “*Përveç kushteve të përgjithshme të përcaktuara në dispozitat e Ligjit në Fuqi për Skemat Pensionale të Financuara nga Shteti, shfrytëzuesit aktual dhe ata që aplikojnë në të ardhmen, duhet të paraqesin dokumentet e nevojshme, si: 2.1 Letërnjoftimin e Republikës së Kosovës; 2.2 Ekstraktin e lindjes; 2.3 Të kenë stazh pension kontribut dhënës së paku pesëmbëdhjetë (15) vjet para datës 01.01.1999, sipas Ligjit të SPI-së të Kosovës, nr.26/83”, i cili vërtetohet me ndonjë nga këto dokumente, si; 3.3 librezën e punës me numrin amëz të të siguruarit*”, e që në këtë rast paditësi e ka prezantuar librezën e punës me numrin amëz të të siguruarit, me të cilën ka dëshmuar stazhin kontribut pagues prej 15 vite.

Gjykata po ashtu thekson se përkundër asaj që Qeveria e Kosovës dhe Kuvendi i Kosovës kanë miratuar Ligjin nr.08/L-148 për Ndryshimin dhe Plotësimin e Ligjit nr.04/L-131 për Skemat Pensionale të Financuara nga Shteti, ku në nenin 4 të këtij ligji është vendosur që të shtohet dispozita ligjore 8/A në Ligjin Bazik me tekstin si në vijim: “*Personat që kanë kontribuar sipas Ligjit për Sigurimin Pensional dhe Invalidor Nr. 011-24/83 (Gazeta Zyrtare e KSAK Nr. 26/83) para datës 01.01.1999 por nuk e arrijnë stazhin pensional prej pesëmbëdhjetë (15) vitesh kontribute si periudhë kushtëzuese për shkak se janë larguar nga puna si rezultat i masave të dhunshme, mund të kualifikohen në skemën e pensionit parcial kontributpagues të moshës sipas kritereve dhe kushteve të përcaktuara në këtë nen*”, kjo dispozitë ligjore në fakt nuk i ka adresuar vërejtjet e Gjykatës Kushtetuese të dhëna në pikën 223 të aktgjykimit ku është vlerësuar se *“kushti i përcaktuar nga Ligji dhe Udhëzimi Administrativ i kontestuar për të ofruar dëshmi se janë paguar kontributet së paku pesëmbëdhjetë (15) vite deri më 1 janar 1999 për kategorinë e qytetarëve të përcaktuar përmes paragrafit 2 të nenit 8 të Ligjit të kontestuar në raport me atë të përcaktuar përmes paragrafit 6 të nenit 8 të Ligjit të kontestuar, nuk është proporcional sepse: (i) nuk merr parasysh aplikimin e ligjeve diskriminuese përgjatë viteve të 90-ta dhe përvetëson dhe zbaton në mënyrë automatike kushtin e dëshmisë për pagesën e kontributeve prej së paku pesëmbëdhjetë (15) vitesh deri më 1 janar 1999 nga Ligji përkatës i ish KSAK-së; (ii) punëtorët e kategorive të tjera që kanë punuar gjatë viteve të 90-ta në ndërmarrjet shoqërore, gjyqësi, polici, administratë, pozita profesionale dhe të zanatit, të cilët ishin larguar nga puna si rezultat i masave të dhunshme, dhe të cilëve iu pamundësua pagimi i kontributeve pensionale, nuk u njihet stazhi i punës për pension kontributpagues në vitet 1989-1999, derisa kategorisë së “punëtorëve të arsimit, shëndetësisë dhe të tjerëve që punuan në sistemin paralel të Republikës së Kosovës”, i njihet kjo e drejtë; dhe (iii) megjithëse skema quhet kontribuuese, shuma e pensionit dhe kategorizimi nuk ka të bëjë me shumën e kontributit të paguar* *para vitit 1999, pasi që e njëjta është plotësisht e mbuluar nga buxheti i Republikës së Kosovë*s”.

Gjykata thekson se dispozita e nenit 4 e Ligjit nr.08/L-148 për Ndryshimin dhe Plotësimin e Ligjit nr.04/L-131 për Skemat Pensionale të Financuara nga Shteti, vetëm e ka paraparë mundësinë që personat që kanë kontribuar sipas Ligjit për Sigurimin Pensional dhe Invalidor Nr. 011-24/83 (Gazeta Zyrtare e KSAK Nr. 26/83) para datës 01.01.1999, por nuk e arrijnë stazhin pensional prej pesëmbëdhjetë (15) vitesh kontribute si periudhë kushtëzuese, për shkak se, janë larguar nga puna si rezultat i masave të dhunshme, mund të kualifikohen në skemën e pensionit parcial kontribut pagues të moshës sipas kritereve dhe kushteve të përcaktuara në këtë nen, mirëpo me këtë dispozitë ligjore fare nuk është rregulluar mënyra e dëshmisë për pagesën e kontributeve, respektivisht me cilat dokumente provohet pagesa e kontributeve dhe stazhi kontributiv prej 15 vite. Gjykata konstaton se me vendimin nr.51/2023 të datës 19.10.2023 të nxjerr nga Ministri i Ministrisë së Financave, Punës dhe Transfereve janë përcaktuar dokumentet e nevojshme për aplikim për të drejtën e pensionit parcial kontribut pagues të moshës, por nuk janë përcaktuar dokumentet për të drejtën pension të plotë kontribut pagues të moshës.

Së këndejmi, gjykata bazuar në dëshmitë e lartcekura erdhi në përfundimin se paditësi i plotëson kriteret ligjore për të qenë përfitues i pensionit kontributiv të plotë të moshës me 15 vite stazh kontributiv, me shkollim të superior, nga data e paraqitjes së kërkesës për pension kontributiv 08.03.2022 tek e paditura, për çka gjykata vendosi si në dispozitivin II të këtij aktgjykimi që paditësit t’ia njeh të drejtën në pension si kontribut pagues prej datës 08.03.2022, me shkollim superiror, e deri sa të ekzistojnë kushtet ligjore për njohjen e këtij pensioni.

Gjykata bazuar në ekspertizën financiare të ekspertit Agim Sheqiri të datës 08.11.2024, të cilës ja fali besimin, në dispozitiv III të këtij aktgjykimi e detyroj të paditurën që paditësit t’ia kompensoj në mënyrë retroaktive, diferencën në mes të pensionit kontribut pagues të moshës me stazh kontributiv prej 15 vite, me shkollim superior dhe atë të pensionit bazik të moshës për periudhën nga data 08.03.2022 e deri me datë 30.06.2023, në shumën prej 615.70€, kurse nga periudha 01.07.2023 e deri me datë 08.11.2024 e paditura t’ia paguaj paditësit shumën prej 1,252.00€, në emër të diferencës në mes të pensionit kontribut pagues të moshës me stazh kontributiv prej 15 vite, me shkollim superior dhe pensionit kontribut pagues të moshës parcial me përgatitje shkollore superiore të njohur nga e paditura me vendimin e datës 11.12.2023 nga data 01.07.2023, ndërsa për të ardhmen nga data 09.11.2024, e detyroj të paditurën që t’ia paguaj paditësit shumën mujore prej 265€, përkatësisht shumen e aplikuar në emër të pensionit kontribut pagues të moshës, me stazh kontributiv prej 15 vite, me shkollim superior deri në ekzistimin e kushteve ligjore për njohjen dhe pagesën e këtij pensioni.

Gjykata mbi bazën e gjendjes faktike të lartcekur, konstaton në rastin konkret e paditura nuk ka vërtetuar drejt gjendjen faktike dhe nuk ka aplikuar drejt dispozitat e Ligjit Nr. 04/L-131- Për Skemat Pensionale, për kushtet dhe kriteret për njohjen e të drejtës në pension kontribut pagues të moshës, pasi që e paditura-organi i shkallës së parë me vendimin e datës 05.04.2022 kishte dhënë konstatimin se paditësi nuk ka prezantuar dëshmi të mjaftueshme në kuptim të Ligjit nr.04/L-131, ngase nuk janë prezantuar dëshmi të mjaftueshme për 15 vite stazh kontributiv, por 8 vite e 10 muaj e 27 ditë, konstatim ky i përsëritur edhe në vendimin e kontestuar të shkallës së dytë të datës 10.08.2022, mirëpo e paditura nuk është lëshuar në vlerësimin e dëshmive të paraqitura nga paditësi, duke përfshirë edhe kopjen e librezës së punës së paditësit, nga ku vërtetohet se paditësi ka provuar se ka stazh pensional kontribut pagues me tepër se 15 vite para datës 01.01.1999, siç është përcaktuar me dispozitën e nenit 8.1 të Ligjit nr.04/L-131 për Skemat Pensionale të Financuara nga Shteti.

Gjykata e sheh të rëndësishëm të ri thekson se me dispozitat e nenit par.2 nën par.2.3 të UA nr.09/2015 për Kategorizimin e Shfrytëzuesve të Pensionit Kontribut pagues sipas Strukturës Kualifikuese dhe Kohëzgjatjes se Pagesës së Kontributeve-Stazhit Pensional, nuk është përcaktuar se duhet të paraqiten të gjitha dokumentet e përcaktuara me këtë nën paragraf nga 2.3.1 e deri në paragrafin 3, mirë me këtë dispozitë është përcaktuar se stazhi pensional kontribut pagues prej së paku 15 vite sipas Ligjit të SPI të Kosovës nr.26/23, vërtetohet me njërin nga këto dokumente, e që në rastin konkret paditësi e ka dëshmuar stazhin pensional kontribut pagues prej së paku 15 vite me librezën e punës me nr.amëz të siguruarit.

Gjykata vë në pah vet e paditura me vendimin e datës 11.12.2023, paditësit i ka njohur të drejtën në pension parcial kontribut pagues të moshës duke filluar nga data 01.07.2023, me përgatitje shkollore me fakultet, në shumë mujore prej 188€, mirëpo gjykata vlerëson se edhe me këtë rast e paditura nuk e ka vërtetuar drejt gjendjen faktike dhe nuk ka aplikuar në mënyrë të drejtë dispozitat ligjore në fuqi përkitazi me kushtet ligjore për njohjen e të drejtës në pension kontribut pagues të moshës, pasi që e paditura kishte vlerësuar se paditësi ka dëshmi për pagesën e kontributeve për 08 vite e 10muaj, e që në fakt nga kopja e librezës së punës e paditësit dëshmohet se paditësi i ka më tepër se 15 vite stazh kontributiv pensional para datës 01.01.1999 dhe se paditësi ka të kryer shkollimin e lartë-studimet universitare, fakt ky i vërtetuar nga diploma me nr.3886 e datës 11.11.1980 e lëshuar nga Universiteti i Prishtinës-Fakulteti Juridik në Prishtinë.

Në vlerësimin e tërësishëm të kësaj çështje, gjykata vlerëson se paditësit i takon njohja e të drejtës në pension kontribut pagues të plotë të moshës me shkollim superior nga data 08.03.2022, kur paditësi ka parashtruar kërkesën për njohjen e të drejtës në pension kontribut pagues të moshës tek e paditura, pasi që edhe në vështrim të dispozitës 8 paragrafi 1 pika 1.1 të Ligjit për Skemat Pensionale, të Financuara nga Shteti, ku thuhet se një ndër kushtet për njohjen kësaj të drejte është arritja moshës 65 vjeçare dhe stazhi pensional kontribut dhënës, kritere të cilat paditësi ka vërtetuar se i plotëson përgjatë kësaj procedurë gjyqësore. Prandaj gjykata bazuar në ekspertizën financiare të datës 08.11.2024, ku është konstatuar saktë për paditësin diferenca në mes të pensionit kontribut pagues të moshës me stazh kontributiv prej 15 vite, me shkollim superior dhe atij bazik të moshës për periudhën nga data 08.03.2022 e deri me datë 30.06.2023, si dhe diferenca në mes të pensionit kontribut pagues të moshës me stazh kontributiv prej 15 vite, me shkollim superior dhe pensionit kontribut pagues të moshës parcial me përgatitje shkollore superiore, për periudhën nga data 01.07.2023 e deri me datë 08.11.2024, si dhe shuma mujore e pensionit kontribut pagues të plotë me stazh kontributiv prej 15 vite, me shkollim superior prej 265€, gjykata e aprovoj kërkesëpadinë e paditësit në tërësi si të bazuar si në dispozitiv të këtij aktgjykimi.

Gjykata i ka vlerësuar deklarimet dhe provat tjera materiale të cilat gjenden në shkresat e lëndës, por erdhi në përfundim se të njëjtat janë pa ndikim në vendosjen ndryshe të kësaj çështje juridike administrative.

Vendimin që secila palë t’i bartë shpenzimet e procedurës, gjykata e ka mbështetur në dispozitat e nenit 64 të LKA-së nr.03/L-202 për Konfliktet Administrative.

Nga sa u parashtrua më lartë, gjykata në pajtim me dispozitat ligjore të nenit 46 par.2, 4 dhe 5 të LKA-së, ka vendosur si në dispozitiv të këtij aktgjykimi.

**GJYKATA THEMELORE NË PRISHTINË**

**Departamenti për Çështje Administrative**

**A.nr.2282/2022, datë 03.12.2024**

**G j y q t a r i**

Rexhep Gashi

**\_\_\_\_\_\_\_\_\_\_\_\_**

**KËSHILLË JURIDIKE**:

Kundër këtij aktgjykimi është e lejuar ankesa, në afat prej 15 ditësh nga marrja e të njëjtit, në Gjykatën e Apelit në Prishtinë, përmes kësaj Gjykate.